Anna Skeide

Anna Skeide (f. Paulsen; født 12. juni 1910 i Ørsta, død 13. november 1980 på Humla ved Ålesund) var en norsk lyriker som skrev på nynorsk.

Biografi 
Anna Paulsens far var bøkker og fisker Peder Paulsen, moren Ragnhild Brekke. Familien Paulsen flyttet til Ålesund i 1925 etter en konkurs grunnet jobbetida. Her tok Anna ulike jobber; lengst var hun på meieriet. Hun gikk et år på ungdomsskolen og tok noen kortere kurs, men utover det hadde hun ingen utdannelse. Som 23-åring giftet Anna Paulsen seg med lærer Theodor Skeide og tok hans etternavn. Etter noen få år i Herøy kommune, flyttet familien i 1939 til Humla, en øy i Borgundfjorden. 

Anna Skeide gremmet seg over at hun kom så sent i gang med lyrikken, men hovedgrunnen var trolig den andre verdenskrigen. Hun debuterte i 1957 med Ro bort din båt over vannet – alle de tre første diktsamlingene hennes hadde titler som var knyttet til sjøen. «Jeg har alltid følt en dragning til havet, selv om jeg ikke vokste opp ved havkanten, var det noe undrende over denne fjordarmen ved barndomsheimen min i Ørsta. Sjøen lå aldri i ro, der var alltid et drag av skjulte krefter som jeg vanskelig kunne fatte,» har hun sagt.  Diktene hennes formidler lengsler og naturstemninger ved hjelp av direkte bilder i en uprentensiøs form. 

Dagbladet skrev om den første diktsamlinga: «Norge må ta imot Anna Skeide med glede. Det er ikke hver dag det stiger frem en så myndig og overbevisende debutant.»

Kathrin Papst, som i en periode bodde i huset til Anna, har skrevet dette: 
Å få en enkel beskrivelse av hva slags menneske Anna Skeide var er nesten umulig. På en måte var hun nesten alt. Hun var veldig snill mot andre, men kunne også være sint og rasende. Hun var morsom, glad og lykkelig, men også trist og ettertenksom. Hun var et menneske som skrev alle følelsene sine. Diktene gjenspeiler livsglede og medfølelse, angst og deprimerte tanker. De er så forskjellige som den mangesidige personligheten hennes.

Interessen for Anna Skeide fikk et oppsving på 1970-tallet etter at den danske kritikeren Poul Borum karakteriserte henne som «et mægtigt lyrisk talent, med myndighed og en hemmelighedsfuldhet som få. 

I likhet med andre lyrikere var Anna Skeides mål å nå frem til mennesker, få dem til å forstå og dele tankene hennes. Like før Anna Skeide døde høsten 1980, hadde hun levert manuskriptet til en ny diktsamling, den tiende fra hennes hånd. De siste samordningene med forlaget måtte datteren, Randi Skeide Gjessing ta seg av. Samlingen fikk tittelen Timen før natt. Anna Skeide var ofte brukt til å skrive sanger til ulike anledninger og ble gjerne spurt om å skrive bryllupssanger. Hun har skrevet «Borgundsangen».

Anna Skeide døde på Humla 13. november 1980.

Bibliografi 
 Ro bort din båt, 1957
 Båredrag, 1959
 Sov stilt min sjø, 1961
 Treet og lyset, 1964
 Blå time, 1967
 Mellom natt og draum, 1969
 Tredje strengen, 1972
 Dansen går vidare, 1974
 Eld skriv med skuggar, 1977
 Dikt i utval (ved Ove Bakken), 1980
 Timen før natt, posthumt 1981

Utmerkelser 
 Sunnmørsprisen 1968 (sammen med Anna Sandnes)
 Ålesunds kulturpris 1968

Referanser

Kilder 
 «Anna Skeide – lyrikaren frå Strandgata i Ørsta» av Kåre Dag Madsen i Møre-Nytt (30. desember 2006).
 Anna Skeide på snl.no, besøkt 05. januar 2011.
 Øystein Rottem: Norges litteraturhistorie, bind 1: Fra Brekke til Mehren 1945–65. (Cappelen, Oslo, 1996) ISBN 9788202148270 

Norske lyrikere